3. การประกอบธุรกิจของแต่ละสายผลิตภัณฑ์

3.1 ธุรกิจธนาคาร

  (1) ลักษณะบริการ

ธนาคารเกียรตินาคิน จำกัด (มหาชน) ประกอบธุรกิจธนาคารพาณิชย์เต็มรูปแบบ ได้แก่
การรับฝากเงิน การให้สินเชื่อ การซื้อขายตั๋วแลกเงิน หรือตราสารเปลี่ยนมือได้
การซื้อขายปริวรรตเงินตราต่างประเทศ การรับอาวัลตั๋วเงิน การรับรองตั๋วเงิน
การออกเล็ตเตอร์ออฟเครดิตหรือการค้ำประกัน
และการประกอบธุรกิจเพื่อให้เช่าซื้อและการให้เช่าแบบลิสซิ่ง ฯลฯ

ธนาคารเกียรตินาคิน จำกัด (มหาชน)
ได้รับการอนุญาตจัดตั้งกลุ่มทางการเงินจากธนาคารแห่งประเทศไทยตามหนังสือที่ ธปท.ฝกต.(21)
1984/2549 ลงวันที่ 4 ธ.ค.2549 โดยธนาคารเป็นบริษัทแม่และมีบริษัทในกลุ่มทั้งหมด 1 บริษัท
ได้แก่ บริษัทหลักทรัพย์ เกียรตินาคิน จำกัด ซึ่งประกอบธุรกิจหลักทรัพย์ครบทุกประเภท
เป็นสมาชิกตลาดหลักทรัพย์แห่งประเทศไทย หมายเลข 19 ปัจจุบันมีสาขาอยู่ทั้งสิ้น 19 แห่ง
กระจายอยู่ในส่วนภูมิภาค กรุงเทพและปริมณฑล และอยู่ในระหว่างการขอเปิดสาขาแห่งใหม่อีก 10
แห่งในปี 2550 นี้

  บริการหลักของธนาคารได้แก่

-   บริการด้านเงินฝาก ธนาคารให้บริการการออมที่หลากหลาย
    ผู้ฝากสามารถเลือกฝากประเภทออมทรัพย์ หรือฝากประเภทประจำกับธนาคาร
    ซึ่งมีหลากหลายรูปแบบ ผู้ฝากสามารถเลือกวันครบกำหนดให้สอดคล้องกับความต้องการได้

-   บริการด้านสินเชื่อเช่าซื้อรถยนต์ ธนาคารให้บริการสินเชื่อเช่าซื้อรถยนต์ทุกประเภท
    ทั้งรถใหม่และรถมือสอง เพื่อให้การลงทุนซื้อรถของผู้เช่าซื้อมีการจัดสรรงบประมาณอย่างคุ้มค่า
    ด้วยอัตราดอกเบี้ยและระยะเวลาผ่อนชำระที่เหมาะสม
    นอกจากนั้นธนาคารยังมีบริการที่เชื่อมโยงกัน เพื่อให้ผู้เช่าซื้อได้รับความสะดวกมากขึ้น
    ได้แก่บริการต่อภาษี รถยนต์ประจำปี บริการด้านการขออนุญาตเกี่ยวกับรถยนต์
    การทำประกันภัยรถยนต์ทุกประเภท
    และยังรวมถึงบริการสินเชื่อบุคคลให้กับผู้เช่าซื้อที่มีประวัติการผ่อนชำระที่ดี

-   การจัดประมูลรถยนต์ ในปีที่ผ่านมา ธนาคารได้มีการก่อสร้างศูนย์ประมูลรถยนต์ที่ทันสมัย
    สวยงาม และมีพื้นที่ให้บริการที่กว้างขวาง ด้วยทีมงานมืออาชีพ
    ธนาคารได้จัดให้มีการประมูลรถยนต์แก่ผู้ที่สนใจทั่วไปเป็นประจำทุกเดือน
    ทั้งในส่วนกลางและภูมิภาค พร้อมทั้งยังสนับสนุนให้สินเชื่อเช่าซื้อแก่ผู้ที่ประมูลได้ นอกจากนี้
    ธนาคารยังเปิดอบรมความรู้แก่ผู้สนใจในเรื่องรถมือสองอีกด้วย

-   บริการด้านสินเชื่อเพื่อพัฒนาโครงที่อยู่อาศัย ธนาคารให้บริการสินเชื่ออย่างครบวงจร
    แก่ผู้พัฒนาอสังหาริมทรัพย์ เพื่อการอยู่อาศัยทุกรูปแบบ โดยมีขั้นตอนการพิจารณาที่รวดเร็ว
    วงเงินที่ตรงตามความต้องการของผู้ประกอบการ
    การกำหนดรูปแบบการผ่อนชำระคืนที่สอดคล้องกับรายได้ในการพัฒนาโครงการ
    และมีทีมงานที่พร้อมให้คำปรึกษาทางด้านการเงินการพัฒนา และบริหารโครงการ นอกจากนี้
    ธนาคารยังมีนโยบายสนับสนุนด้านการส่งเสริมการขายและการประชาสัมพันธ์โครงการ
    แก่ผู้ประกอบการอย่างต่อเนื่อง

-   บริการด้านสินเชื่อธุรกิจ ธนาคารให้บริการสินเชื่อสำหรับธุรกิจที่มีศักยภาพ
    โดยลูกค้าธนาคารจะได้รับการพิจารณาและให้คำตอบอย่างรวดเร็ว
    การสนับสนุนด้านเงินทุนหมุนเวียนในวงเงินสูงสุด และการผ่อนชำระคืนที่สอดคล้องกับรายได้
    ธุรกิจที่ธนาคารมุ่งให้การสนับสนุนได้แก่ ธุรกิจด้านรถยนต์ ซึ่งได้แก่ ตัวแทนจำหน่ายรถยนต์
    เต็นท์รถ ธุรกิจด้านที่อยู่อาศัย เช่น อพาร์ตเมนท์ ธุรกิจด้านขนส่ง
    ธุรกิจด้านบรรจุภัณฑ์และธุรกิจด้านสิ่งพิมพ์ เป็นต้น

-   บริการทรัพย์สินรอการขาย ธนาคารมีทรัพย์สินรอการขายหลากหลายรูปแบบ อาทิเช่น
    บ้านเดี่ยว ทาว์นเฮาส์ ที่ดิน อาคารพาณิชย์ อาคารสำนักงาน ทั้งสำหรับผู้ที่ต้องการที่พักอาศัย
    หรือเพื่อการลงทุน โดยลูกค้าสามารถติดต่อผ่าน Call Center 02-680-3420-1 หรือ
    www.kkasset.com เพื่อค้นหาทรัพย์สินตามประเภทของทรัพย์ ทำเล เนื้อที่ หรือช่วงราคา
    ได้ตามความต้องการ นอกจากนั้น ยังมีบริการคำนวนอัตราการผ่อนชำระแบบอัตโนมัติ
    สำหรับอำนวยความสะดวกให้กับท่านที่ต้องการทราบวงเงินสินเชื่อเบื้องต้น

บริการหลักของธุรกิจหลักทรัพย์

  บริษัทหลักทรัพย์ เกียรตินาคิน จำกัด เป็นบริษัทย่อยของธนาคาร
  มีจุดมุ่งหมายที่จะให้บริการด้านธุรกิจหลักทรัพย์ที่ครบวงจร ด้วยบุคลากรที่มีความเชี่ยวชาญ
  โดยธุรกิจหลักที่บริษัทฯ มุ่งเน้น ได้แก่ธุรกิจนายหน้าซื้อขายหลักทรัพย์และธุรกิจวาณิช ธนกิจ

-   ธุรกิจนายหน้าซื้อขายหลักทรัพย์ ด้วยทีมงานที่มีประสบการณ์
    สามารถให้คำแนะนำและนำเสนอข้อมูลวิเคราะห์
    เพื่อให้การลงทุนของผู้ลงทุนเพิ่มค่าอย่างสูงสุด
    โดยผู้ลงทุนสามารถใช้บริการซื้อขายหลักทรัพย์ผ่านทางเจ้าหน้าที่การตลาดหรือซื้อขายผ่านทางระบบอินเตอร์เน็ต
    (KK E-Trade) รวมถึงตรวจสอบสถานะคำสั่งซื้อขายและเช็ค Portfolio ได้ตลอด 24
    ชม.

-   ธุรกิจวาณิชธนกิจ ให้บริการที่ปรึกษาทางการเงิน อันประกอบไปด้วย
    ที่ปรึกษาในการออกตราสารประเภททุน เช่นการเสนอขายหุ้นสามัญ
    การออกและเสนอขายตราสารทุนชนิดอื่นๆ เช่นใบสำคัญแสดงสิทธิ เป็นต้น นอกจากนั้น บริษัทฯ
    ยังมีบริการที่ปรึกษาทางการเงินประเภทอื่นๆ ได้แก่ การควบรวมกิจการ
    การจัดโครงสร้างทางการเงิน และการปรับโครงสร้างหนี้ ฯลฯ

-   บริการเป็นตัวแทนขายและรับซื้อคืนหน่วยลงทุนของกองทุนรวม บริษัทฯ
    เป็นตัวแทนขายและรับซื้อคืนหน่วยลงทุนในกองทุนรวมประเภทต่างๆ เช่น
    กองทุนรวมเพื่อการเลี้ยงชีพ (RMF) กองทุนรวมหุ้นระยะยาว (LTF) กองทุนรวมตราสารหนี้
    และกองทุนรวมตราสารทุน เป็นต้น

(2) ตลาดและภาวะการแข่งขัน

[]สินทรัพย์รวม

สิ้นปี 2549 ธนาคารพาณิชย์ของไทยมีอยู่จำนวน17 แห่ง มีสินทรัพย์รวมเท่ากับ 7.63 ล้านล้านบาท
ขยายตัวเพิ่มขึ้น จากปี ก่อนหน้าร้อยละ 7.6 โดยธนาคารพาณิชย์พาณิชย์ขนาดใหญ่
(สัดส่วนสินทรัพย์มากกว่าร้อยละ 10 ) มีอยู่จำนวน 4 แห่งสินทรัพย์รวมกัน 4.66 ล้านล้านบาท
คิดเป็นสัดส่วนสูงที่สุดร้อยละ 61.2. ของระบบ ขยายตัวเพิ่มขึ้น จากปี ก่อนหน้าร้อยละ 10.7
ซึ่งสูงที่สุดในกลุ่ม ธนาคารพาณิชย์ขนาดกลาง (สัดส่วนสินทรัพย์มากกว่าร้อยละ 3 แต่ต่ำกว่า 10 )
มีอยู่จำนวน 4 แห่ง

สินทรัพย์รวมกัน 2.11 ล้านล้านบาท คิดเป็นสัดส่วนร้อยละ 27.80 ของระบบ ขยายตัวเพิ่มขึ้น
จากปี ก่อนหน้าร้อยละ 3.40 ที่เหลือเป็นธนาคารพาณิชย์ขนาดเล็ก (สัดส่วนสินทรัพย์ต่ำกว่าร้อยละ
3 ) 9 แห่งสินทรัพย์รวมกัน .85 ล้านล้านบาท คิดเป็นสัดส่วนเพียง ร้อยละ 11.10
ของระบบขยายตัวเพิ่มขึ้น จากปี ก่อนหน้าเพียงร้อยละ 1.8

สิ้นปี 2549 ธนาคารซึ่งอยู่ในกลุ่มธนาคารขนาดเล็กมีสินทรัพย์รวมเท่ากับ 76,763 ล้านบาท
ขยายตัวเพิ่มขึ้น ร้อยละ 12.80 ซึ่งสูงกว่าการขยายตัวของระบบ
ธนาคารมีสินทรัพย์สูงสุดอยู่ในลำดับที่ 13

สัดส่วนเท่ากับร้อยละ 1 ของระบบธนาคารพาณิชย์

[]

แหล่งที่มา: งบการเงินจากตลาดหลักทรัพย์แห่งประเทศไทย

เงินให้สินเชื่อ

สิ้นปี 2549 ธนาคารพาณิชย์ของไทยมีเงินให้สินเชื่อและดอกเบี้ยค้างรับสุทธิรวมเท่ากับ 5.01
ล้านล้านบาท ขยายตัวเพิ่มขึ้น จากปีก่อนหน้าร้อยละ 5.80
โดยธนาคารพาณิชย์พาณิชย์ขนาดใหญ่มีเงินให้สินเชื่อรวมกัน 3.13 ล้านล้านบาท ขยายตัวร้อยละ
10.10 โดยขยายตัวสูงสุดในกลุ่ม ธนาคารพาณิชย์ขนาดกลาง มีเงินให้สินเชื่อรวมกัน 1.38
ล้านล้านบาทขยายตัวลดลงในกลุ่มอัตราร้อยละ 1.40 และธนาคารพาณิชย์ขนาดเล็ก
มีเงินให้สินเชื่อรวมกัน .51 ล้านล้านบาท ขยายตัวร้อยละ 1.60
โดยประเภทธุรกิจการผลิตยังเป็นภาคมีสัดส่วนการให้สินเชื่อสูงสุดในสัดส่วนร้อยละ 25
ของสินเชื่อรวม ซึ่งลดลงจากปีก่อนหน้าเล็กน้อยที่มีสัดส่วนเท่ากับ ร้อยละ 26
เนื่องจากธนาคารพาณิชย์ขยายสินเชื่อในภาคอุปโภคบริโภคส่วนบุคคลมากขึ้นซึ่งมีสัดส่วนจากร้อยละ
18 เป็นร้อยละ 20 ซึ่งในสินเชื่อประเภทนี้เป็นการเพิ่มขึ้นของการให้สินเชื่อเพื่อการเช่าซื้อรถยนต์

สิ้นปี 2549 ธนาคารมีเงินให้สินเชื่อรวมเท่ากับ 48,925 ล้านบาท ขยายตัวเพิ่มขึ้น ร้อยละ 14.50
ซึ่งขยายตัวสูงกว่าระบบ ธนาคารมีเงินให้สินเชื่อรวมอยู่ในสัดส่วนเท่ากับร้อยละ 1
ของระบบธนาคารพาณิชย์

เงินรับฝาก

สิ้นปี 2549 ธนาคารพาณิชย์ของไทยมีเงินฝากเท่ากับ 5.96 ล้านล้านบาท ขยายตัวเพิ่มขึ้น จากปี
ก่อนหน้าร้อยละ 6 โดยธนาคารพาณิชย์พาณิชย์ขนาดใหญ่มีเงินฝากรวมกัน 3.74 ล้านล้านบาท
ขยายตัวร้อยละ 8 ธนาคารพาณิชย์ขนาดกลาง มีเงินฝากรวมกัน 1.63 ล้านล้านบาทขยายตัวร้อยละ
4.70 และธนาคารพาณิชย์ขนาดเล็กเงินฝากรวมกัน 0.53 ล้านล้านบาท ขยายตัวลดลงร้อยละ
2.70 โดยในปี 2549 เป็นปีหนึ่งที่ธนาคารพาณิชย์มีการแข่งขันระดมเงินฝากที่เข้มข้น
มีการเสนออัตราดอกเบี้ยที่สูงเพื่อจูงใจผู้ฝากเงิน
จนธนาคารแห่งประเทศไทยได้มีการส่งสัญญาณให้ธนาคารพาณิชย์ลดการแข่งขันเสนออัตราดอกเบี้ยเงินฝาก

สิ้นปี 2549 ธนาคารมีเงินฝากเท่ากับ 42,103 ล้านบาท ขยายตัวเพิ่มขึ้น ร้อยละ 4.20
ซึ่งขยายตัวต่ำกว่าระบบ เนื่องจาก ธนาคารมีการระดมเงินทุนด้วยหุ้นกู้เพิ่มขึ้น

ส่วนของผู้ถือหุ้น

สิ้นปี 2549 ธนาคารพาณิชย์ของไทยมีส่วนของผู้ถือหุ้นรวมกัน เท่ากับ .69 ล้านบาท ขยายตัวเพิ่มขึ้น
จากปีก่อนหน้าร้อยละ 6.30 โดยธนาคารพาณิชย์พาณิชย์ขนาดใหญ่มีส่วนของผู้ถือหุ้นรวมกัน .43
ล้านบาท ขยายตัวเท่ากับระบบธนาคารคือร้อยละ 7.9 ธนาคารพาณิชย์ขนาดกลาง
มีส่วนของผู้ถือหุ้นรวมกัน .16 ล้านบาทขยายตัวร้อยละ 3.5
และธนาคารพาณิชย์ขนาดเล็กมีส่วนของผู้ถือหุ้นรวมกันเท่ากับ .10 ล้านบาท ขยายตัวเพิ่มขึ้นร้อยละ
4.10
การเพิ่มขึ้นของส่วนของผู้ถือหุ้นส่วนหนึ่งเป็นผลมาจากผลประกอบการที่ดีขึ้นทำให้มีกำไรสะสมที่เพิ่มขึ้น

สิ้นปี 2549 ธนาคารมีส่วนของผู้ถือหุ้นเท่ากับ 17,463 ล้านบาท ขยายตัวเพิ่มขึ้น ร้อยละ 8
ซึ่งขยายตัวสูงกว่าระบบธนาคารพาณิชย์ ธนาคารมีเงินกองทุนอยู่ใน สัดส่วนเท่ากับร้อยละ 2.6
ของระบบธนาคารพาณิชย์

แนวโน้มการแข่งขันในอนาคต
ระบบธนาคารพาณิชย์คาดว่าจะเผชิญกับปัญหาที่ท้าทายความสามารถในการจัดการอย่างมาก
ไม่ว่าปัญหาการชะลอตัวทางเศรษฐกิจที่ส่งผลต่อ ภาวะการออมเงินและ ความต้องการสินเชื่อ
ปัญหากฎระเบียบจากทางการที่เปลี่ยนแปลงไปเช่นการนำมาตรฐานบัญชีสากล 39
และมาตรฐานการดำรงเงินกองทุนตาม BASEL II ที่จะส่งผลให้การให้สินเชื่อของธนาคารพาณิชย์
เป็นภาระต่อเงินกองทุนมากขึ้น ด้านการแข่งขัน
คาดว่าจะสูงขึ้นจากจากธุรกิจการเงินที่ไม่ใช่สถาบันการเงิน เข้ามาทำธุรกิจสินเชื่อ
โดยเฉพาะสินเชื่อส่วนบุคคล รวมถึงการให้บริการเกี่ยวกับการชำระเงิน
ด้านผลกระทบทางเทคโนโลยีที่มีออกมาอย่างรวดเร็วต่อเนื่องทำให้ธนาคารต้องมีเงินลงทุนจำนวนมากในการพัฒนา

ธุรกิจเช่าซื้อ

สิ้นปี 2549 ยอดจำหน่ายรถยนต์เท่ากับ 680.9 พันคัน ลดลงจากปีก่อนหน้าที่มียอดจำหน่าย 703.5
พันคัน ลดลงร้อยละ 3 โดยรถยนต์นั่งมียอดจำหน่ายท่ากับ 190.3
พันคันเพิ่มขึ้นจากปีก่อนหน้าร้อยละ2ขณะที่ยอดจำหน่ายรถยนต์เชิงพาณิชย์มียอดจำหน่ายเท่ากับ 490.6
พันคัน ลดลงจากปีก่อนหน้า ร้อยละ 5

  ------------- --------- --------- ----------- -- -------------- -------------
  ธนาคาร        2548      2549      เปลี่ยนแปลง      ส่วนแบ่งตลาด 48  ส่วนแบ่งตลาด 49

  ธนชาต         121,251   163,259   35%            52.1%          52.6%

  ทิสโก้          45,074    54,245    20%            19.4%          17.5%

  ไทยพาณิชย์      40,706    52,095    28%            17.5%          16.8%

  เกียรตินาคิน     23,556    29,666    26%            10.1%          9.6%

  กสิกรไทย       2,154     11,000    411%           0.9%           3.5%

  รวม           232,741   310,265   33%            100%           100%

  จีอี แคปิตอลลีส   62,416    NA                                      

  รวมทั้งสิ้น       295,157                                           
  ------------- --------- --------- ----------- -- -------------- -------------

แหล่งที่มา: งบการเงินจากตลาดหลักทรัพย์แห่งประเทศไทย

ด้านปริมาณลูกหนี้เช้าซื้อคงค้างของธนาคารพาณิชย์ที่ประกอบธุรกิจเช่าซื้อสูงสุด 5
รายแรกพบว่ามีปริมาณลูกหนี้คงค้างเท่ากับ 310,265 ล้านบาท ขยายตัวเพิ่มขึ้นร้อยละ 33
ธนาคารธนชาติเป็นธนาคารที่มีส่วนแบ่งการตลาดสูงสุดเท่ากับ ร้อยละ 52.6
เพิ่มขึ้นเล็กน้อยจากปีก่อนหน้าที่มีส่วนแบ่งการตลาดร้อยละ52.1
โดยธนาคารมีปริมาณลูกหนี้เช่าซื้อขยายตัวร้อยละ 26 และมีปริมาณลูกหนี้สูงสุดเป็นอันดับ 4
ส่วนแบ่งการตลาดเท่ากับ ร้อยละ 9.6 เทียบกับร้อยละ 10.1 ในปีก่อนหน้า

แนวโน้มในปี 2550 คาดว่าปริมาณลูกหนี้เช่าซื้อจะยังคงขยายตัวในอัตราที่สูงต่อไป
ผู้ประกอบการธนาคารพาณิชย์หลายแห่งยังให้ความสนใจที่ดำเนินธุรกิจนี้
โดยพิจารณาจากนโยบายของธนาคารต่างๆ ที่เปิดเผยต่อสาธารณะ
เนื่องจากผลตอบแทนและความเสี่ยงของธุรกิจยังอยู่ในเกณฑ์ที่จูงใจ
รวมถึงแรงจูงใจจากภาระการสำรองที่ลดลงจากมาตรฐานบัญชีใหม่และการดำรงเงินกองทุนที่ลดลงจากมาตรฐาน
BASEL II

ปริมาณสินทรัพย์ธนาคารพาณิชย์ สิ้นสุด ณ 30 มกราคม 2550

หน่วย : ล้านบาท

  ----- -------------------------------------- -------------- ------------
        ธนาคาร                                 สินทรัพย์         % สินทรัพย์

  1     กรุงเทพ                                 1,493,687      19.62

  2     กรุงไทย                                 1,204,428      15.82

  3     ไทยพาณิชย์                               992,758        13.04

  4     กสิกรไทย                                931,359        12.23

  5     ทหารไทย                                725,002        9.52

  6     กรุงศรีอยุธยา                             682,109        8.96

  7     นครหลวงไทย                             445,732        5.85

  8     ธนชาต                                  260,827        3.43

  9     ไทยธนาคาร                              239,676        3.15

  10    ยูโอบี                                   207,135        2.72

  11    สแตนดาร์ดชาร์เตอร์นครธน                   193,676        2.54

  12    ทิสโก้                                   84,764         1.11

  13    เกียรตินาคิน                              76,004         1.00

  14    สินเอเซีย                                44,934         0.59

  15    แลนด์ แอนด์ เฮ้าส์ เพื่อรายย่อย               21,089         0.28

  16    เมกะ สากลพาณิชย์                         11,821         0.16

  รวม                                          7,615,000      100.00
  ----- -------------------------------------- -------------- ------------

แหล่งที่มา: ธนาคารแห่งประเทศไทย

  (3) ลักษณะบริการ

  (ก) แหล่งที่มาของเงินทุน :

ณ สิ้นปี 2549 ธนาคารมีหนี้สินรวม 59,259 ล้านบาท ในจำนวนนั้นเป็นเงินฝาก

44,560 ล้านบาท ซึ่งส่วนใหญ่เป็นเงินฝากประจำ และธนาคารยังมีเงินกู้ยืมระยะยาวในรูปหุ้นกู้ มียอด

คงค้าง 12,534 ล้านบาท ส่วนของผู้ถือหุ้น 17,463 ล้านบาท ทำให้สิ้นปี 2549 ธนาคารมีแหล่งเงินทุนที่เป็นหนี้สินและเงินทุนรวมเท่ากับ 76,763 ล้านบาท 

(ข) การให้สินเชื่อ :

  • นโยบายการให้สินเชื่อและการบริหารความเสี่ยง

  นโยบายการให้สินเชื่อ

  ธนาคารได้กำหนดนโยบายการให้สินเชื่อสำหรับธุรกิจเป้าหมายประเภทต่างๆ ที่ธนาคารเลือก
  มีการแบ่งแยกความรับผิดชอบให้สอดคล้องกับหลักการควบคุมภายในที่ดี โปร่งใส
  โดยที่ทุกหน่วยงานที่เกี่ยวข้องมีจุดมุ่งหมายที่สอดคล้องกับแผนธุรกิจคือให้ขยายตัวทางด้านสินเชื่อของธนาคารเป็นไปอย่างมีคุณภาพ

  ธนาคารได้จัดทำกระบวนการและเครื่องมือวัดความเสี่ยงของลูกค้าแต่ละกลุ่ม
  มีการจัดเกรดลูกค้าเพื่อกำหนดเงื่อนไข อัตราผลตอบแทน
  และระดับการควบคุมที่แตกต่างกันสำหรับลูกค้าแต่ละระดับ
  ซึ่งจะช่วยให้การพิจารณาอนุมัติสินเชื่อมีมาตรฐานและรวดเร็วขึ้น
  ธนาคารมีการบริหารสัดส่วนของเงินให้สินเชื่ออย่างระมัดระวังเพื่อลดการกระจุกตัว
  มีกระบวนการทบทวนคุณภาพสินเชื่ออย่างสม่ำเสมอ
  มีระบบสัญญาณเตือนล่วงหน้าเมื่อเกิดปัญหาเพื่อรีบดำเนินการแก้ไขและรายงานความคืบหน้า
  รวมทั้งนโยบายการตั้งสำรองที่เหมาะสม

  นอกจากนี้
  ธนาคารยังจัดให้มีการประเมินความเสี่ยงสำหรับผลิตภัณฑ์ใหม่ก่อนที่จะเริ่มให้บริการลูกค้า
  โดยคำนึงถึงปัจจัยความสำเร็จและประเด็นความเสี่ยงต่างๆ
  สภาพการแข่งขันและมาตรการลดความเสี่ยงอีกด้วย

การบริหารความเสี่ยง ธนาคารมีแนวทางการบริหารความเสี่ยงดังนี้คือ

-   มีการจัดทำกระบวนการและเครื่องมือวัดความเสี่ยง
    เพื่อให้สามารถกำหนดอัตราผลตอบแทนในแต่ละกรณีได้อย่างแม่นยำ
    และปรับปรุงกระบวนการดังกล่าวให้สอดคล้องกับสถานการณ์ที่เปลี่ยนแปลงได้ทันท่วงที

-   มีความเข้าใจและจัดการลูกค้าในพิกัดความเสี่ยงที่กว้างกว่าสถาบันการเงินที่ไม่มีความเชี่ยวชาญ
    ทำให้สามารถให้บริการแก่กลุ่มผู้ประกอบการได้ทุกระดับในธุรกิจเป้าหมาย
    สามารถเลือกสรรกลุ่มเป้าหมายที่ให้ผลตอบแทนได้เท่าหรือดีกว่าความเสี่ยง

-   มีการตั้งเงื่อนไขแตกต่างสำหรับลูกค้าแต่ละระดับ เช่น ระดับการควบคุมสูง
    ใช้กับการได้รับสินเชื่อที่ครบถ้วนสำหรับลูกค้าที่มีความเสี่ยงสูงกว่าปกติ หรืออัตราดอกเบี้ยที่ต่ำ
    เงื่อนไขผ่อนปรน เพื่อให้แข่งขันได้ในกลุ่มลูกค้าชั้นดี

-   มีการตั้งเกณฑ์สำรองปกติ และเกณฑ์กำหนดเงินทุนที่ต้องใช้
    เพื่อรองรับความเสี่ยงในระดับต่างๆ เมื่อมีการอนุมัติสินเชื่อ

-   มีการติดตามและวิเคราะห์ความเสี่ยงของสินเชื่อรายตัว โดยจัดให้มีสัญญาณเตือนภัยล่วงหน้า
    และเมื่อมาตรฐานลูกหนี้ต่ำลงกว่าเกณฑ์ที่คาดไว้เดิม
    กำหนดให้มีนโยบายที่ต้องตั้งสำรองเพิ่มอีกทันที

• นโยบายการปรับโครงสร้างหนี้และการกำหนดมูลค่ายุติธรรม (Fair Value)
ของสิทธิเรียกร้องในลูกหนี้ของธนาคารและกองทุนที่จัดตั้งขึ้น

การปรับปรุงโครงสร้างหนี้ที่มีปัญหา

ธนาคารถือปฏิบัติในการปรับปรุงโครงสร้างหนี้ที่มีปัญหาตามหลักเกณฑ์ที่ธนาคารแห่งประเทศไทยกำหนด
โดยบันทึกมูลค่าสินทรัพย์หรือหุ้นทุนที่รับโอนมาจากการชำระหนี้ด้วยมูลค่ายุติธรรมของสินทรัพย์หรือหุ้นทุนหักด้วยประมาณการค่าใช้จ่ายในการขาย
หรือเงินลงทุนในลูกหนี้ (รวมดอกเบี้ยที่หยุดรับรู้รายได้ ณ วันปรับปรุงโครงสร้างหนี้)
แล้วแต่มูลค่าใดจะต่ำกว่า

ในกรณีที่เป็นการปรับโครงสร้างหนี้ที่ธนาคารยินยอมผ่อนปรนเงื่อนไขในการชำระหนี้
ธนาคารจะคำนวณมูลค่ายุติธรรมของเงินลงทุนในลูกหนี้หลังการปรับโครงสร้างหนี้โดยคำนวณจากมูลค่าปัจจุบันของกระแสเงินสดที่จะได้รับในอนาคต
คิดลดด้วยอัตราดอกเบี้ยขั้นต่ำสำหรับเงินให้กู้ระยะยาว (MLR) ของธนาคารไทยพาณิชย์ จำกัด
(มหาชน) ณ วันปรับโครงสร้างหนี้

ธนาคารรับรู้ส่วนสูญเสียที่เกิดจากการปรับโครงสร้างหนี้โดยยินยอมลดเงินต้นหรือดอกเบี้ยที่บันทึกในบัญชีหลังหักเงินสำรองที่กันไว้แล้วเป็นรายการขาดทุนจากการปรับโครงสร้างหนี้ในงบกำไรขาดทุนเมื่อมีการปรับปรุงโครงสร้างหนี้
ส่วนค่าธรรมเนียมทางกฎหมายและค่าใช้จ่ายทางตรงอื่นที่เกิดขึ้นจากการปรับโครงสร้างหนี้จะบันทึกเป็นค่าใช้จ่ายเมื่อเกิดขึ้น

ในปี 2549
นาคารมีการเปลี่ยนแปลงนโยบายการบันทึกบัญชีเกี่ยวกับลูกหนี้ที่ทำสัญญาปรับโครงสร้างหนี้
โดยมีเงื่อนไขโอนทรัพย์สินชำระหนี้และธนาคารให้สิทธิลูกหนี้ซื้อคืนทรัพย์สินที่โอนชำระหนี้
โดยจะบันทึกทรัพย์สินดังกล่าวเป็นทรัพย์สินรอขายแทนการบันทึกเป็นเงินให้กู้ยืมเพื่อให้เป็นไปตามนโยบายของธนาคารแห่งประเทศไทย

-   นโยบายการอนุมัติสินเชื่อ

การอนุมัติจะขึ้นอยู่กับขนาดของวงเงินสินเชื่อ/ประเภทของหลักทรัพย์ที่ลูกค้านำมาใช้เป็นหลักประกัน/กระแสเงินสดในการดำเนินงานแต่ละโครงการในการขออนุมัติวงเงินสินเชื่อ
ซึ่งการพิจารณาอนุมัติวงเงินสินเชื่ออยู่ภายใต้อำนาจการอนุมัติที่กำหนดไว้

• การควบคุมดูแลและติดตามลูกหนี้

ธนาคาร มีเจ้าหน้าที่สินเชื่อคอยดูแลคุณภาพของหนี้อย่างใกล้ชิด โดยมีการออก

เยี่ยมลูกค้าอย่างสม่ำเสมอ การทบทวนผลการดำเนินงานและสภาวะธุรกิจที่มีผลกระทบต่อลูกค้า รวมถึงการติดตามการใช้วงเงินให้เป็นไปตามเงื่อนไข เช่น การเบิกค่างวดให้เป็นไปตามวัตถุประสงค์อย่างใกล้ชิด 

สำหรับลูกหนี้ที่มีปัญหา ธนาคารจะควบคุมดูแลและติดตามลูกหนี้เป็นพิเศษและใกล้ชิด
โดยมีหน่วยงานที่รับผิดชอบติดตามลูกหนี้ที่มีปัญหาการค้างชำระ
ซึ่งจะประสานงานร่วมกับเจ้าหน้าที่การตลาดที่ดูแลลูกค้าดังกล่าว

(ค) การให้กู้ยืมแก่บุคคลที่เกี่ยวข้องกับผู้บริหารหรือผู้ถือหุ้นรายใหญ่

  ธนาคาร มีนโยบายและแนวทางปฏิบัติที่เกี่ยวกับรายการที่เกี่ยวโยงกันอย่างชัดเจนและ

สามารถตรวจสอบได้
ธนาคารไม่มีนโยบายการให้กู้ยืมแก่บุคคลที่เกี่ยวข้องกับผู้บริหารหรือผู้ถือหุ้นรายใหญ่
อย่างไรก็ตามในปี 2549
ลูกหนี้ที่ธนาคารได้แปลงหนี้เป็นทุนจากการปรับปรุงโครงสร้างหนี้ได้กู้ยืมจากบุคคลที่เกี่ยวข้องกับกรรมการ/ผู้บริหารของธนาคาร
โดยเงื่อนไขและราคาเป็นไปตามราคาตลาดทั่วไป (รายละเอียดอยู่ในหัวข้อ
“รายการระหว่างกัน”)

(ง) ความสามารถในการดำรงเงินกองทุน

ธนาคาร มีนโยบายที่เน้นความมั่นคงและเสถียรภาพทางการเงิน
ความแข็งแกร่งของฐานะการเงินเป็นสิ่งที่สำคัญ ธนาคาร
จึงดำรงอัตราส่วนเงินกองทุนต่อสินทรัพย์เสี่ยงในอัตราที่สูงกว่าปกติ เพื่อเป็นหลักประกันแก่ทุกฝ่ายว่า
ธนาคารจะมีความมั่นคงเพียงพอ ถึงแม้จะเกิดภาวะวิกฤตทางเศรษฐกิจในภายหน้า ณ สิ้นปี 2549
ธนาคารมีสัดส่วนเงิน กองทุนต่อสินทรัพย์เสี่ยง ร้อยละ 22.17 เทียบกับสัดส่วนร้อยละ 8.50
ที่ต้องดำรงตามกฎหมาย

(จ) สภาพคล่อง

  ธนาคาร ตระหนักถึง ความมีเสถียรภาพในการบริหารสภาพคล่องทางการเงิน ด้วยการ

ไม่พึ่งพิงผู้ฝากเงินรายใดรายหนึ่งหรือกลุ่มใดกลุ่มหนึ่งมากเกินไป
ธนาคารเน้นการระดมเงินทุนระยะยาว เพื่อให้สอดคล้องกับอายุการครบกำหนดของสินเชื่อ

3.2 ธุรกิจหลักทรัพย์

ดำเนินธุรกิจโดยบริษัทหลักทรัพย์ เกียรตินาคิน จำกัด (“บล. เกียรตินาคิน”) ได้รับใบอนุญาตเลขที่
005/2542 จากกระทรวงการคลังให้ประกอบธุรกิจหลักทรัพย์ 4 ประเภท ได้แก่
การเป็นนายหน้าซื้อขายหลักทรัพย์ การค้าหลักทรัพย์ การเป็นที่ปรึกษาการลงทุน
และการจัดจำหน่ายหลักทรัพย์
โดยได้รับอนุมัติจากทางการให้แยกธุรกิจหลักทรัพย์ออกจากธุรกิจเงินทุน และเริ่มดำเนินการในนาม
บล. เกียรตินาคิน จำกัด ตั้งแต่วันที่ 1 กรกฎาคม 2542
โดยรับโอนสิทธิการเป็นบริษัทสมาชิกตลาดหลักทรัพย์จาก บริษัทเงินทุน เกียรตินาคิน จำกัด
(มหาชน)

  (1) ลักษณะบริการ ขอบเขตการทำธุรกิจของ บล. เกียรตินาคิน จำกัด แบ่งออกเป็น 4
  ประเภท ดังนี้

-   นายหน้าซื้อขายหลักทรัพย์

ให้บริการการเป็นนายหน้าหรือตัวแทนเพื่อซื้อ ขาย หรือแลกเปลี่ยนหลักทรัพย์ให้แก่บุคคลอื่น
โดยได้รับค่านายหน้าค่าธรรมเนียม หรือผลตอบแทนอื่น

-   ค้าหลักทรัพย์

เป็นการซื้อ ขาย หรือแลกเปลี่ยนหลักทรัพย์ในนามตนเอง โดยสามารถทำการค้านอกตลาด

หลักทรัพย์ หรือศูนย์ซื้อขายหลักทรัพย์
โดยผ่านการกลั่นกรองจากคณะกรรมการการลงทุนอย่างรอบคอบ

-   ที่ปรึกษาการลงทุน

ให้บริการให้คำแนะนำไม่ว่าทางตรงหรือทางอ้อม
แก่ลูกค้าเกี่ยวกับมูลค่าของหลักทรัพย์หรือความเหมาะสมในการลงทุนในหลักทรัพย์
หรือการซื้อขายหลักทรัพย์ใดๆ โดยได้รับค่าธรรมเนียม หรือผลตอบแทนอื่น

-   การจัดจำหน่ายหลักทรัพย์

ให้บริการรับหลักทรัพย์ทั้งหมด หรือบางส่วนจากบริษัทหรือเจ้าของหลักทรัพย์ไปเสนอ

ขายต่อประชาชน รวมถึงการขายโดยเฉพาะเจาะจงด้วย โดยได้รับค่าธรรมเนียม
หรือผลตอบแทนอื่น

ปัจจุบันบล. เกียรตินาคิน จำกัด ได้รับใบอนุญาตประกอบธุรกิจสัญญาซื้อขายล่วงหน้า
ประเภทการเป็นตัวแทนซื้อขายสัญญาซื้อขายล่วงหน้า
จากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
และได้เปิดให้บริการไปในช่วงปลายปี 2549 ที่ผ่านมา

(2) ตลาดและภาวะการแข่งขัน

ธุรกิจหลักทรัพย์

ปัจจุบันมีบริษัทหลักทรัพย์ที่ประกอบธุรกิจเป็นนายหน้าซื้อขายหลักทรัพย์อยู่ทั้งสิ้น 41 บริษัท
ในจำนวนนั้นเป็นบริษัทสมาชิกของตลาดหลักทรัพย์ 39 บริษัท ในปี 2549
ที่ผ่านมาภาวะการลงทุนในตลาดหลักทรัพย์ยังคงชะลอตัวลงตามภาวะเศรษฐกิจที่ขยายตัวในอัตราที่ลดลง
พิจารณาจากมูลค่าการซื้อขายหลักทรัพย์ที่ลดลงจาก 16,454 พันล้านบาท ในปี 2548 เป็น 16,280
พันล้านบาท ในปี 2549 หรือลดลงเล็กน้อย ร้อยละ 1

  (3) การจัดหาผลิตภัณฑ์หรือบริการ

  (ก) แหล่งที่มาของเงินทุน

แหล่งที่มาของเงินทุนที่ใช้ในการประกอบธุรกิจของ บล. เกียรตินาคิน จำกัด
มาจากทุนจดทะเบียนที่เรียกชำระเต็มมูลค่าแล้ว จำนวน 650 ล้านบาท
ซึ่งเป็นจำนวนที่เพียงพอต่อการดำเนินธุรกิจ

(ข) นโยบายการให้กู้ยืมเงินเพื่อซื้อหลักทรัพย์

ปัจจุบันบล. เกียรตินาคิน จำกัด มีบริการให้กู้ยืมเงินเพื่อซื้อหลักทรัพย์ในบัญชีมาร์จิ้นระบบ Credit
Balance
ให้แก่ลูกค้าที่บริษัทพิจารณาแล้วเห็นว่ามีประสบการณ์ในการลงทุนและมีความสามารถในการชำระหนี้ได้
โดยปฏิบัติตามกฎระเบียบของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์อย่างเคร่งครัด
เพื่อป้องกันและควบคุมความเสี่ยงที่อาจเกิดจากการให้กู้ยืมเงินดังกล่าว

  (ค) การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

  -ไม่มี-

  (ง) ความสามารถในการดำรงเงินกองทุน

  ณ 31 ธันวาคม 2549 บล. เกียรตินาคิน จำกัด มีอัตราส่วนเงินกองทุนสภาพคล่อง

สุทธิต่อหนี้สินทั่วไปเท่ากับ ร้อยละ 119.32 ซึ่งเพียงพอสำหรับดำเนินธุรกิจ
และสูงกว่าเกณฑ์ขั้นต่ำของ ก.ล.ต.
ที่กำหนดให้บริษัทหลักทรัพย์ต้องดำรงเงินกองทุนสภาพคล่องสุทธิไม่ต่ำกว่าร้อยละ 7 ของหนี้สินทั่วไป
ตั้งแต่วันที่ 1 มกราคม 2544 เป็นต้นมา

  (จ) สภาพคล่อง

บล. เกียรตินาคิน จำกัด ทำการบริหารสภาพคล่องในธุรกิจ
โดยใช้วงเงินกู้ยืมจากสถาบันการเงินเป็นแหล่งปรับสภาพคล่องสำหรับการดำเนินงานประจำวัน